A Bizottság 2495/2001/EK rendelete
(2001. december 19.)
az egyes halászati termékek forgalmazására vonatkozó közös előírások megállapításáról szóló 2406/96/EK tanácsi rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati és akvakultúratermékek piacának közös szervezéséről szóló, 1999. december 17-i 104/2000/EK tanácsi rendeletre [1] és különösen annak 2. cikke (3) bekezdésére,
mivel:
(1) A legutóbb a 2578/2000/EK rendelettel [2] módosított 2406/96/EK tanácsi rendelet [3] új méretkategória-osztályozást vezetett be a Clupea harengus fajhoz tartozó heringre. A balti hering esetében ez az osztályozás sajátos méretet állapít meg az 59° 30'- től északra fogott és kirakodott termékekre vonatkozóan, valamint egységes sajátos méretet állapít meg az 59° 30' - től délre fogott és kirakodott termékekre vonatkozóan.
(2) Az 59° 30'- től északra fogott és kirakodott balti hering vonatkozásában megállapított sajátos méret már nem elégíti ki a piac valós követelményeit ezen a területen, ezért több méretkategória meghatározása szükséges.
(3) Megállapítható, hogy az elmúlt 15 év során jelentősen csökkent a heringek átlagos tömege és mérete a Balti-tenger fő medencéjében. Ennek eredményeként az északi típusú hering (kis méret, de előrehaladott kor) alkotja a fő medencében az állomány és a fogások zömét. A Nemzetközi Balti-tengeri Halászati Bizottság (IBSFC) nem határozott meg legkisebb méretet a balti-tengeri heringre vonatkozóan.
(4) Ezért rendelkezni kell e heringnek a forgalmazásáról, több méretkategória meghatározásával.
(5) Ezért módosítani kell a Balti-tenger északi részén jelenleg hatályban lévő méreteket. Ez a módosítás a 104/2000/EK rendelet 2. cikkének (3) bekezdésében előírt közös forgalmazási előírások változtatását fogja képezni.
(6) Az e rendeletben előírt intézkedések összhangban vannak a Halászatitermék-piaci Irányítóbizottság véleményével,
ELFOGADTA EZT A RENDELETET:
1. cikk
A 2406/96/EK rendelet II. mellékletében az 59° 30'- től északra fogott és kirakodott balti hering tekintetében (Clupea harengus) alkalmazandó méretkategóriák e rendelet mellékletének megfelelően módosulnak.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ezt a rendelet 2002. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. december 19-én.